b'\n_START_ARTICLE_\nMilan Kle\xc4\x8d\n_START_SECTION_\n\xc5\xbdivljenje\n_START_PARAGRAPH_\nPo kon\xc4\x8dani gimnaziji je nekaj \xc4\x8dasa \xc5\xa1tudiral primerjalno knji\xc5\xbeevnost. Je samostojni knji\xc5\xbeevnik._NEWLINE_Poro\xc4\x8den je bil s prevajalko Tino Mahkota.\n_START_SECTION_\nDelo\n_START_PARAGRAPH_\nMilan Kle\xc4\x8d je pesnik, pisatelj in dramatik, ki v teh zvrsteh zdru\xc5\xbeuje fantastiko, grotesko in absurd. V njegovih delih vlogo glavne osebe najve\xc4\x8dkrat zaseda boemski umetnik, zanj je zna\xc4\x8dilna ironi\xc4\x8dna perspektiva._NEWLINE_V poeziji je zanj zna\xc4\x8dilen preprost izraz, enostavna pesni\xc5\xa1ka zgradba, navidezna impresionisti\xc4\x8dnost in mo\xc4\x8dna komunikativnost. Ta lirika upesnjuje domi\xc5\xa1ljijske impresije na moderen in tradicionalen na\xc4\x8din. V dolo\xc4\x8denih pesmih je poudarjena eroti\xc4\x8dna tematika._NEWLINE_V osemdesetih letih prej\xc5\xa1njega stoletja je literat za\xc4\x8del pisati kratke zgodbe in novele, ki jih zaznamujejo erotika, fantastika in groteska. V devetdesetih let je svoj krog ustvarjanja raz\xc5\xa1iril tudi na roman._NEWLINE_V njegovem opusu so tudi radijske igre in drame._NEWLINE_Njegova dela so bila prevedena v srb\xc5\xa1\xc4\x8dino, hrva\xc5\xa1\xc4\x8dino, angle\xc5\xa1\xc4\x8dino, nem\xc5\xa1\xc4\x8dino, italijan\xc5\xa1\xc4\x8dino, polj\xc5\xa1\xc4\x8dino in ru\xc5\xa1\xc4\x8dino.'